CELEX: 62010TJ0320
Language: mt
Date: 2013-09-13 00:00:00
Title: Sentenza tal-Qorti Ġenerali (Is-Sitt Awla) tat-13 ta’ Settembru 2013  .#(pubblikazzjoni ta’ estratti) Fürstlich Castell’sches Domänenamt Albrecht Fürst zu Castell-Castell vs Uffiċċju għall-Armonizzazzjoni fis-Suq Intern (Trade marks u Disinni) (UASI).#Trade mark Komunitarja — Proċedimenti għal dikjarazzjoni ta’ invalidità — Trade mark Komunitarja verbali CASTEL — Raġuni assoluta għal rifjut — Karattru deskrittiv — Artikolu 7(1)(ċ) tar-Regolament (KE) Nru 207/2009 — Ammissibbiltà — Raġuni assoluta għal rifjut li ma hijiex invokata quddiem il-Bord tal-Appell– Eżami ex officio tal-fatti — Artikolu 76(1) tar-Regolament (KE) Nru 207/2009.#Kawża T‑320/10.

Partijiet
               Parti operattiva
               
            
            Partijiet
            Fil-Kawża T‑320/10,
            Fürstlich Castell’sches Domänenamt Albrecht Fürst zu Castell-Castell,  stabbilita f’Castell (il-Ġermanja), irrappreżentata minn R. Kunze, G. Würtenberger u T. Wittmann, avukati,
            rikorrenti,
            vs
            L-Uffiċċju għall-Armonizzazzjoni fis-Suq Intern (Trade marks u Disinni) (UASI),  irrappreżentat minn P. Geroulakos u G. Schneider, bħala aġenti,
            konvenut,
            il-parti l-oħra fil-proċedimenti quddiem il-Bord tal-Appell tal-UASI, intervenjenti quddiem il-Qorti Ġenerali, hija
            Castel Frères SAS,  stabbilita fi Blanquefort (Franza), irrappreżentata minn A. von Mühlendahl u H. Hartwig, avukat,
            li għandha bħala suġġett rikors ippreżentat kontra d-deċiżjoni tat-Tieni Bord tal-Appell tal-UASI tal-4 ta’ Mejju 2010 (Każ R 962/2009-2), dwar proċedimenti għal dikjarazzjoni ta’ invalidità bejn Fürstlich Castell’sches Domänenamt Albrecht Fürst zu Castell-Castell et Castel Frères SAS,
            IL-QORTI ĠENERALI (Is-Sitt Awla),
            komposta minn H. Kanninen, President, I. Labucka u S. Soldevila Fragoso (Relatur), Imħallfin,
            Reġistratur: S. Spyropoulos, Amministratur,
            wara li rat ir-rikors ippreżentat fir-Reġistru tal-Qorti Ġenerali fit-2 ta’ Awwissu 2010,
            wara li rat ir-risposta tal-UASI ppreżentata fir-Reġistru tal-Qorti Ġenerali fil-15 ta’ Novembru 2010,
            wara li rat ir-risposta tal-intervenjenti ppreżentata fir-Reġistru tal-Qorti Ġenerali fl-10 ta’ Novembru 2010,
            wara l-emenda tal-kompożizzjoni tal-Awli tal-Qorti Ġenerali,
            wara s-seduta tat-8 ta’ Novembru 2012,
            tagħti l-preżenti
            Sentenza (1)
            [ omissis ]
            It-talbiet tal-partijiet 
            9. Ir-rikorrenti titlob li l-Qorti Ġenerali jogħġobha: 
            – tannulla d-deċiżjoni kkontestata;
            – tordna lill-UASI jħallas l-ispejjeż tal-kawża.
            10. L-UASI u l-intervenjenti jitolbu li l-Qorti Ġenerali jogħġobha:
            – tiċħad ir-rikors;
            – tikkundanna lir-rikorrenti għall-ispejjeż.
            11. Waqt is-seduta, l-intervenjenti kkomunikat li tirrinunzja għall-Annessi I. 9 u I. 10 tar-risposta tagħha, ippreżentati l-ewwel darba quddiem il-Qorti Ġenerali.
            Id-dritt 
            [ omissis ]
            Fuq l-ammissibbiltà tal-motiv ibbażat fuq il-ksur tal-Artikolu 7(1)(d) u tal-Artikolu 52(1)(a) tar-Regolament Nru 207/2009 
            [ omissis ]
            24. Mill-eżami tal-fajl amministrattiv jirriżulta li l-motiv ibbażat fuq il-ksur tal-Artikolu 7(1)(d) tar-Regolament Nru 207/2009 ma tqajjimx quddiem il-Bord tal-Appell u li għaldaqstant ġie ppreżentat għall-ewwel darba quddiem il-Qorti Ġenerali.
            25. Fi kwalunkwe każ, kuntrarjament għal dak li tallega r-rikorrenti, din ir-raġuni assoluta għal rifjut ma kellhiex tiġi eżaminat ex officio mill-Bord tal-Appell fil-kuntest ta’ proċedimenti għal dikjarazzjoni ta’ invalidità.
            26. Skont l-Artikolu 76(1) tar-Regolament Nru 207/2009, waqt l-eżami tar-raġunijiet assoluti għal rifjut, l-eżaminaturi tal-UASI u, fuq appell, il-Bordijiet tal-Appell tal-UASI għandhom jeżaminaw ex officio l-fatti sabiex jiddeterminaw jekk it-trade mark li għaliha qed tintalab ir-reġistrazzjoni taqax jew le taħt waħda mir-raġunijiet għal rifjut ta’ reġistrazzjoni li jissemmew fl-Artikolu 7 tal-istess regolament. Minn dan isegwi li l-korpi kompetenti tal-UASI jistgħu jitwasslu li jibbażaw id-deċiżjonijiet tagħhom fuq fatti rilevanti li ma jkunux tqajmu mill-applikant. L-UASI għandu l-obbligu li jeżamina ex officio l-fatti rilevanti li jistgħu jwassluh li japplika raġuni assoluta għal rifjut [sentenza tal-Qorti tal-Ġustizzja tat-22 ta’ Ġunju 2006, Storck vs UASI, C‑25/05 P, Ġabra p. I‑5719, punt50 ; sentenzi tal-Qorti Ġenerali tal-15 ta’ Marzu 2006, Develey vs UASI (Forma ta’ flixkun tal-plastik), T‑129/04, Ġabra p. II‑811, punt 16, u tat-12 ta’ April 2011, Fuller & Thaler Asset Management vs UASI (BEHAVIOURAL INDEXING u BEHAVIOURAL INDEX), T‑310/09 u T‑383/09, mhux ippubblikata fil-Ġabra, punt 29].
            27. Madankollu, fil-kuntest ta’ proċedimenti għal dikjarazzjoni ta’ invalidità, l-UASI ma jistax jiġi obbligat li jwettaq mill-ġdid l-eżami ex officio tal-fatti rilevanti, imwettaq mill-eżaminatur, li jistgħu jwassluh li japplika r-raġunijiet assoluti għal rifjut. Mid-dispożizzjonijiet tal-Artikoli 52 u 55 tar-Regolament Nru 207/2009 jirriżulta li t-trade mark Komunitarja hija kkunsidrata bħala valida sakemm tiġi ddikjarata invalida mill-UASI wara l-proċedimenti għal dikjarazzjoni ta’ invalidità. Għaldaqstant hija tibbenefika minn preżunzjoni ta’ validità, li tikkostitwixxi l-konsegwenza loġika tal-kontroll imwettaq mill-UASI fil-kuntest tal-eżami ta’ applikazzjoni għal reġistrazzjoni.
            28. Din il-preżunzjoni ta’ validità tillimita l-obbligu tal-UASI, li jinsab fl-Artikolu 76(1) tar-Regolament Nru 207/2009, li jeżamina ex officio l-fatti rilevanti li jistgħu jwassluh li japplika r-raġunijiet assoluti għal rifjut għall-eżami tal-applikazzjoni ta’ trade mark Komunitarja mwettaq mill-eżaminaturi tal-UASI u, fuq appell, mill-Bordijiet tal-Appell waqt il-proċedura ta’ reġistrazzjoni tal-imsemmija trade mark. Fil-kuntest ta’ proċedimenti għal dikjarazzjoni ta’ invalidità, peress li huwa preżunt li t-trade mark Komunitarja rreġistrata hija valida, huma l-persuna li ppreżentaw it-talba għal dikjarazzjoni ta’ invalidità li għandhom jinvokaw quddiem l-UASI l-elementi konkreti li jikkontestaw il-validità tagħha.
            29. Minn dak li ntqal preċedentement, fil-kuntest tal-proċedimenti għal dikjarazzjoni ta’ invalidità, il-Bord tal-Appell ma kienx obbligat li jeżamina ex officio l-fatti rilevanti li setgħu jwassluh li japplika r-raġuni assoluta għal rifjut li tirriżulta mill-Artikolu 7(1)(d) tar-Regolament Nru 207/2009.
            30. Għaldaqstant dan il-motiv għandu jiġi miċħud bħala inammissibbli.
            [ omissis ]
            (1) . 
            (1)  – Qed jiġu riprodotti biss il-punti ta’ din is-sentenza li l-Qorti Ġenerali kkunsidrat utli għall-pubblikazzjoni.
            
            Parti operattiva
            Għal dawn il-motivi,
            IL-QORTI ĠENERALI (Is-Sitt Awla)
            taqta’ u tiddeċiedi:
            1) Id-deċiżjoni tat-Tieni Bord tal-Appell tal-Uffiċċju għall-Armonizzazzjoni fis-Suq Intern (Trade marks u Disinni) (UASI) tal-4 ta’ Mejju 2010 (Każ R 962/2009-2) hija annullata. 
            2) L-UASI għandu jbati l-ispejjeż tiegħu kif ukoll dawk sostnuti minn Fürstlich Castell’sches Domänenamt Albrecht Fürst zu Castell-Castell. 
            3) Castel Frères SAS għandha tbati l-ispejjeż tagħha.